বড়দিনকে অন্য মাত্রা দিতে এবার বিশেষ ভূমিকা নিলেন পশ্চিম মেদিনীপুর ও ঝাড়গ্রামের পুলিশ কর্তারা। মেদিনীপুর শহরে বড়দিন উপলক্ষে আয়োজিত মেলার উদ্বোধনে সান্তাবেশী পুলিশ সুপার ভারতী ঘোষ বিলি করলেন চকোলেট! ঝাড়গ্রামের এসডিপিও দীপক সরকারকেও গতদিন দেখা গিয়েছে একই ভূমিকায়।
জঙ্গলমহলের অস্থির পরিস্থিতির পর মানুষের সঙ্গে জনসংযোগ বাড়াতে পুলিশ বিভিন্ন উৎসবে সামিল হওয়ার চেষ্টা করছে। মাহাতোদের করম পরব থেকে আদিবাসীদের ঝুমুর নাচ, ইসমাল ধর্মাবলম্বীদের নবী দিবস, ঈদ, দুর্গাপুজো সবেতেই পুলিশ সমান ভাবে অংশ নিয়েছে।
এবার খ্রিস্টানদের বড়দিনের উৎসবেও সামিল হতে দেখা গেল পুলিশকে। ২৫ ডিসেম্বরের বড়দিনে মেদিনীপুর শহরের চার্চস্কুলে বিশেষ ভাবে এই দিবসকে পালন করা হয়। বিদ্যালয় প্রাঙ্গনে ৫ দিন ধরে মেলাও চলে।

এই বিষয়ে অন্যান্য খবর

সতেরোর ষোলো আনা কেড়েও থমকে মুকুল, আঠারোর আগে আলোহীন মমতাও


সোমবার সন্ধেয় সেখানে হাজির হয়েছিলেন পুলিশ সুপার ভারতী ঘোষ। অনুষ্ঠানের উদ্বোধন পর্ব সেরে তিনি বিদ্যালয়ের একটি রুমে নিরাপত্তা কর্মীদের সঙ্গে ঢুকে পড়েন। কিছুক্ষণ পরে নিরাপত্তারক্ষী ছাড়াই বেরিয়ে পড়েন সান্তা সেজে।
তাঁর সঙ্গে ছিল চকোলেট বোঝাই একটি ঝুড়ি৷ চার্চ থেকে বের হতেই তাঁকে ঘিরে ধরে মেলায় আসা শিশুরা। আধঘন্টার বেশি সময় ধরে নতুন চকোলেট বিলি পর্ব সেরে বেরিয়ে যান তিনি।  

অন্যদিকে ঝাড়গ্রাম শহর সংলগ্ন রাস্তায় দেখা গিয়েছে ঝাড়গ্রামের এসডিপিও দীপক সরকারকেও ৷ তিনি এদিন রাস্তায় রাস্তায় ঘুরে ছোটদের চকলেট বিলি করেছেন। তবে এই দুই পুলিশ কর্তা ছাড়াও বড়দিন উপলক্ষে আরও অনেক পুলিশকর্মীই সামিল হয়েছিলেন এই উদ্যোগে।  
প্রসঙ্গত, বড়দিনের রাতেই ভারতী ঘোষকে পশ্চিম মেদিনপুরের পুলিশ সুপার পদ থেকে সরানো হল। তাঁকে ব্যারাকপুরের থার্ড ব্যাটেলিয়ান কমান্ডারদের দায়িত্ব দেওয়া হয়েছে। নবান্ন সূত্রে খবর, এটি রুটিন ট্রান্সফার। তুলনামূলক কম গুরুত্বপূর্ণ পদে নিয়োগ করা হয়েছে মমতা বন্দ্যোপাধ্যায়ের প্রিয় এসপিকে।
পশ্চিম মেদিনীপুরের এসপি হলেন অলোক রাজোরিয়া। পূর্ব মেদিনীপুরের এসপি ছিলেন তিনি। কলকাতা পুলিশের ডিসি (ট্র্যাফিক) ভি সলোমন নেসাকুমার পূর্ব মেদিনীপুরের এসপি হলেন। ঝাড়গ্রামের এসপি হলেন রাঠৌর অমিতকুমার। ঝাড়গ্রামের দায়িত্বে থাকা অভিষেক গুপ্তকে পাঠানো হয়েছে এসআইআরবি-র সিও পদে।